Folketing
2005-05-27

Og længere nede fortsætter Venstres ordfører: Vi mener heller ikke at kunne set bort fra, at forslagets vedtagelse kunne skabe en yderst uheldig uklarhed rundtom i verden om det danske ægteskabsbegreb. For mig at se er der ikke nogen tvivl om, at det er de samme argumenter, som man i sin tid brugte imod loven om registreret partnerskab i 1989, som man bruger i Folketingssalen, hver gang vi har forslag om homoseksuelles rettigheder, om det så er fremmedadoption, om det er retten til kunstig befrugtning, eller hvad det i øvrigt er. Det er for mig at se entydigt, at partierne til højre i Folketinget ikke ønsker at give homoseksuelle flere rettigheder i det danske samfund. Reelt set var de jo også imod registreret partnerskab i sin tid, men det har de sådan vænnet sig til. Mens man under valgkampene fortæller meget højlydt, hvordan man vil kæmpe for homoseksuelles rettigheder, så stemmer man, når det kommer til stykket i Folketingssalen, samtlige de forslag, som forbedrer homoseksuelles rettigheder i det danske samfund, ned.